ขายสลากคน‘รากหญ้า’
จับกลุ่มลูกค้ากองทุนหมู่บ้าน ออมสินตั้งเป้าหรู1แสนล้าน
10 ต.ค. 2555

จับกลุ่มลูกค้ากองทุนหมู่บ้าน ออมสินตั้งเป้าหรู1แสนล้าน
ออมสินปรับแผนขายสลาก เน้นเจาะรายย่อยขายผ่านช่องทางกองทุนหมู่บ้าน ธนาคารชุมชนตั้งเป้า 1 แสนล้านบาท 
นายธัชพล กาญจนกูล รองผู้อำนวยการอาวุโสธนาคารออมสิน เปิดเผยว่า ธนาคารได้ปรับนโยบายการออกสลากออมสินใหม่ โดยจะมุ่งเน้นการกระจายขายสลากให้กับประชาชนรายย่อยมากขึ้น ด้วยการเพิ่มช่องทางการขายผ่านสถาบันการเงินชุมชน กองทุนหมู่บ้านและสนับสนุนให้ราชการซื้อสลากเป็นของขวัญปีใหม่ 
ทั้งนี้ คาดว่าก่อนสิ้นปีนี้ ธนาคารจะออกสลากออมสินล็อตใหม่ตั้งเป้ายอดขายไว้ 1 แสนล้านบาท เนื่องจากที่ผ่านมามีทั้งนิติบุคคล มูลนิธิ สมาคม นักลงทุนบุคคลให้ความสนใจซื้อสลากออมสินกันมาก บางรายมียอดซื้อสูงกว่า 1,000 ล้านบาท 
“ที่ผ่านมาคนกังวลเรื่องประกันเงินฝากจึงแห่กันมาซื้อสลาก เพราะให้ผลตอบแทนดีมีรางวัลใหญ่ให้ลุ้น คณะกรรมการธนาคารจึงเห็นว่าน่าปรับสัดส่วนให้รายย่อยได้มีโอกาสเข้าถึงการออมและมีโอกาสในการถูกรางวัลมากขึ้น จึงต้องเพิ่มช่องทางการขายให้หลากหลาย” นายธัชพล กล่าว 
นายธัชพล กล่าวอีกว่า ปัจจุบันธนาคารออมสินมีฐานเงินฝากกว่า 1.66 ล้านล้านบาท แยกเป็นเงินฝากเผื่อเรียก 35% ปรับตัวเพิ่มขึ้นจาก 25-30% เนื่องจากธนาคารออกโครงการเงินฝากเผื่อเรียกพิเศษหลายชุด โดยตั้งเป้าเพิ่มเป็น 40% ก่อนสิ้นปีนี้ มีเงินฝากในรูปสลากออมสิน 35% หรือประมาณ 67 แสนล้านบาท คิดเป็นจำนวนผู้ซื้อสลาก 5 ล้านบัญชี ส่วนที่เหลืออีก 30% เป็นเงินฝากประจำ 
ด้านธนาคารกรุงศรีอยุธยาจะเสนอขายหุ้นกู้ด้อยสิทธิอายุ 10 ปี วงเงินรวม 2 หมื่นล้านบาท จ่ายอัตราดอกเบี้ยคงที่ 4.65% ครบกำหนดไถ่ถอนในปี 2565 แบ่งเป็นหุ้นกู้ที่ผู้ออกมีสิทธิไถ่ถอนคืนก่อนกำหนด 1.2 หมื่นล้านบาท และหุ้นกู้สำรองสำหรับเสนอขายเพิ่มอีกไม่เกิน 8,000 ล้านบาท เสนอขายในวันที่ 29 ต.ค.6 พ.ย.นี้ ผ่านสาขาของธนาคาร
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝากและการลงทุนและประกันภัยธนพัทธ์ ธนาคารกรุงศรีอยุธยา เปิดเผยว่า อัตราดอกเบี้ยคงที่ 4.65% ถือเป็นอัตราที่สูงเพียงพอเมื่อเทียบกับพันธบัตรรัฐบาลอายุ 10 ปี ที่ให้ผลตอบแทนแค่ 3.53.7% จึงเชื่อว่าจะได้รับผลตอบรับที่ดีจากนักลงทุน